একটা এভোমিন আসলে বাঁচিয়ে দিয়েছে আমাদের। মাইক্রোতে এসি ছিল না। বাইরে গরম! কাঠমান্ডু গিয়ে যদি এসির ভেতর থাকতে হয় তবে ভাবুন একবার কেমন দুঃখ লাগে! জ্যামটুকু পেরিয়ে চোখ মেলতেই পাহাড় তখন। ততক্ষণে অস্থির হয়ে গিয়েছিলাম পাহাড় দেখব বলে। পাহাড়ে গাড়ি ঢুকতেই গরম কমে গেল একটু একটু করে। চারপাশে তখন শুধু গাছ আর গাছ। পাহাড় কাটা। নদী দেখলেই বুকের রক্ত ছলকে উঠছে। পাহাড়ের মাটি ধোঁয়া পানি, ভীষণ স্রোত। ব্রিজ পেরোলাম একে একে গোমতী ব্রিজ, হুগদি ব্রিজ, থাডেখোলা ব্রিজ, সান্ধিখোলা ব্রিজ। মাঝে গাড়ি থামল একটা ধাবায়। একেকজনের জন্য কার্ড নিয়ে বুফে স্টাইলে যা ইচ্ছে খাও। ভাত, ডাল, সবজি, টক, মাছ দারুণ রান্না। মন ভালো হয়ে গেল খেয়ে। গত কদিনের খাবারের কষ্ট ভুলে গেলাম মুহূর্তে। এরপর গাড়িতে উঠে পাহাড় দেখা আর পোখরার অপেক্ষা। পথ যেন শেষ-ই হয় না।